לאחר חתימת רבנים על מסמך המורה לנשים ללכת ולהיבדק בבדיקת הממוגרפיה לגילוי מוקדם של סרטן השד, התקיים בשבוע שעבר בבית החולים "מעיני הישועה" כנס נשים בהשתתפות מנהל בית החולים, מנהלת מכון הממוגרפיה בבית החולים, עמותת "אחת מתשע", קופת חולים מכבי ועוד.
לפני מספר שנים החליט סגן המנהל הרפואי במעיני הישועה, ד"ר מנחם חיים ברייר, להחתים רבנים מקובלים על כלל הקשת החרדית והדתית על מנת שיקראו לנשים לעשות בדיקת ממוגרפיה לגילוי מוקדם של סרטן השד. לאחרונה הושלמה המלאכה כאשר תשעה מהרבנים בגווני הקשת בציבור הדתי והחרדי חתמו על העצומה.
לאור זאת, הוחלט בבית החולים מעיני הישועה לצאת בסדרת הרצאות וכנסים ברחבי הארץ כאשר הראשון שבהם כאמור התקיים השבוע בבית החולים בהשתתפות מנכ"ל בית החולים, המנהל הרפואי פרופסור מוטי רביד, סגן המנהל הרפואי ד"ר מנחם חיים ברייר, ד"ר אלונה סובוצקי מנהלת מכון הממוגרפיה בבית החולים, ד"ר יהודית בירנבוים כירורגית בכירה ב"מכבי שירותי בריאות", נציגות של עמותת "אחת מתשע" ועוד. האולם היה מלא בנשים שהגיעו מכל ערי המרכז ללמוד על הנושא. בסיום הכנס הועמדו במקום עמדות לקביעת תורים מהירים לבצוע הבדיקה החשובה.
כעת עמלים בבית החולים לקראת הכנסים הבאים שיתקיימו ברחבי הארץ על מנת להגיע לכמה שיותר נשים ולעורר אותן להיבדק.